ไฟแนนเชียลไดเจสต์
SPCG ชวนซื้อหุ้นแถมวอร์แรนต์
22 ก.พ. 2555

SPCG ชวนซื้อหุ้นแถมวอร์แรนต์
น.ส.วันดี กุญชรยาคง ประธานกรรมการ บริษัท เอสพีซีจี หรือ SPCG ผู้ประกอบธุรกิจลงทุน และพัฒนาโครงการ Solar Farm หรือโครงการพลังงานไฟฟ้าแสงอาทิตย์ ที่ใหญ่ที่สุดในประเทศไทย เปิดเผยว่า บริษัทจะเปิดจองซื้อหุ้นเพิ่มทุน ควบใบสำคัญแสดงสิทธิซื้อหุ้น (วอร์แรนต์) สัดส่วน 2 ต่อ 1 ระหว่างวันที่ 22–24 ก.พ. 2555 ในราคา 21 บาทต่อหุ้น 
หุ้นเพิ่มทุนดังกล่าวจะเข้าซื้อขายในตลาดหลักทรัพย์ เอ็ม เอ ไอ ในวันที่ 1 มี.ค. 2555 และวอร์แรนต์จะเข้าซื้อขายในวันที่ 6 มี.ค. 2555 
ทางบริษัทหลักทรัพย์กสิกรไทย ซึ่งเป็นผู้จัดการการจำหน่ายและรับประกันการจำหน่ายในครั้งนี้ ได้สำรวจความต้องการซื้อหลักทรัพย์ (บุ๊กบิวดิ้งส์) แล้วได้รับการตอบรับที่ดีมากจากนักลงทุนสถาบัน โดยแสดงเจตจำนงที่จะซื้อหุ้นมากกว่าถึง 2 เท่า 
SPCG เป็นบริษัทที่มีการเติบโตสูง โดย Solar Farm ของบริษัทสามารถเปิดดำเนินการเชิงพาณิชย์ได้แล้วถึง 5 โครงการ และภายในไตรมาสแรกปีนี้ คาดว่าจะเปิดได้อีก 4 โครงการ บริษัทจะทยอยก่อสร้างโครงการที่เหลือจนครบ 34 โครงการ ภายในปี 2556 โดยไฟฟ้าในบริษัทจะมีกำลังการผลิตติดตั้งรวมกันทั้งสิ้นถึง 241.6 เมกะวัตต์ ซึ่งใหญ่ที่สุดในประเทศไทย และภูมิภาคอาเซียน
นอกจากนี้ ทุกโครงการยังได้รับส่วนเพิ่มราคารับซื้อไฟฟ้าจากการไฟฟ้าส่วนภูมิภาค (กฟภ.) ในอัตรา 8 บาทต่อหน่วย และได้รับสิทธิประโยชน์ทางภาษีจากบีโอไอซึ่งจะส่งผลดีต่อผลประกอบการในระยะยาวอีกด้วย
PJW ฮอต! จองล้นตั้งแต่วันแรก 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส ในฐานะผู้จัดการการจำหน่ายและรับประกันการจำหน่ายหุ้นเพิ่มทุน บริษัท ปัญจวัฒนาพลาสติก (PJW) เปิดเผยว่า การเปิดจองซื้อหุ้นในวันแรก เมื่อวันที่ 20 ก.พ. 2555 ปรากฏว่า ได้รับการตอบรับจากนักลงทุนเป็นจำนวนมาก ทำให้หุ้นจำนวน 112 ล้านหุ้น แบ่งเป็น 108 ล้านหุ้น สำหรับประชาชนทั่วไป และอีก 4 ล้านหุ้นสำหรับกรรมการ ผู้บริหาร และพนักงานของบริษัทปั ญจวัฒนาพลาสติก ได้รับการจัดสรรหมดเรียบร้อยแล้ว โดยหุ้น PJW จะเข้าจดทะเบียนในตลาดหลักทรัพย์ เอ็ม เอ ไอ (mai) ในวันที่ 28 ก.พ. 2555 คาดว่าจะสร้างผลตอบแทนที่น่าพอใจให้กับนักลงทุน
ก.ล.ต.สั่ง CCP แก้ไขงบให้เสร็จ 22 มี.ค.นี้
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้บริษัท ผลิตภัณฑ์คอนกรีตชลบุรี (CCP) แก้ไขงบการเงินประจำปี 2553 และงวดไตรมาส 3 ปี 2554 เนื่องจาก CCP ไม่ได้บันทึกบัญชีให้เป็นไปตามมาตรฐานการบัญชี โดย CCP จะต้องนำส่งงบการเงินฉบับแก้ไขที่ผ่านการตรวจสอบหรือสอบทานโดยผู้สอบบัญชีแล้วต่อ ก.ล.ต. พร้อมทั้งเปิดเผยงบการเงินดังกล่าวต่อสาธารณชนภายในวันที่ 22 มี.ค. 2555 m